ועדת הכלכלה, כנסת 20, פרוטוקול מספר 791, 2018-06-25 10:00

יצחק וקנין: בוקר טוב, אני מתכבד לפתוח את ישיבת ועדת הכלכלה.

יצחק וקנין: היום י"ב בתמוז התשע"ח, 25.6.2018.

יצחק וקנין: על סדר-היום: טיוטת תקנות הרשות הלאומית לבטיחות בדרכים (הוראת שעה) (כללים ותנאים לתשלום גמול או החזר הוצאות לחברי המועצה), התשע"ח-2018.

יצחק וקנין: מי מציג?

חוה ראובני: אני אציג, אדוני.

חוה ראובני: תודה רבה.

חוה ראובני: התקנות האלה הן פועל יוצא של חקיקת סעיף21א לחוק הרשות הלאומית.

חוה ראובני: סעיף זה, שנוסף לחוק הרשות הלאומית לפני כשנה וחצי, ותוקפו נקבע להיות מלפני שנתיים – נקבע בתוקף רטרואקטיבי – נועד לאפשר מתן גמול ליושב-ראש מועצת הרשות הלאומית לבטיחות בדרכים על עבודה נוספת מעבר לישיבות המועצה.

חוה ראובני: לפי החוק, עד אותו סעיף, היושב-ראש, כמו כל חברי המועצה, היה מקבל גמול בעד ישיבות – גמול, אם הוא לא מקבל ממקור אחר, או החזר הוצאות, אבל בכל מקרה, לפי מפתח של ישיבות.

חוה ראובני: יחד עם זאת, היושב-ראש שמונה במאי 2016, גיורא רום, קיבל על עצמו עבודה רבה נוספת מעבר לניהול ישיבות המועצה ועיצוב הרשות העתידית.

חוה ראובני: על כן הוסכם, שהוא יקבל גמול על מכלול העבודה ולא רק על ישיבות המועצה.

חוה ראובני: בהתנדבות הוא לא רצה.

חוה ראובני: אף אחד לא חייב לעבוד בהתנדבות.

חוה ראובני: לכך נכנס סעיף 21א, שיאפשר לתת לו גמול.

חוה ראובני: הגמול עצמו היה צריך להיקבע בתקנות.

חוה ראובני: אלה התקנות שבפנינו.

חוה ראובני: באותה הזדמנות התברר שחברי המועצה עצמם מקבלים גמול לפי סעיף 21, כבר עשור, למרות שמעולם לא הותקנו התקנות שהיו אמורות להסדיר את זה.

חוה ראובני: לפיכך מונחות לפנינו תקנות שמסדירות הן גמול לחברי מועצה והן הגמול המיוחד הנוסף והתנאים לקבלתו ליושב-ראש.

חוה ראובני: אני חייבת לציין ברקע שחוק הרשות הלאומית לבטיחות בדרכים, נכון לשנייה זו בערך, אמור לפוג ב-30.6, דהיינו במוצאי שבת הקרובה.

חוה ראובני: הוועדה אישרה בשבוע שעבר בדיונים על שינויים מקיפים יותר בחוק הרשות הלאומית, היא אישרה את הסעיפים שמבטלים את חוק הרשות כהוראת שעה, מבטלים את התאריך של 30 ביוני.

חוה ראובני: יחד עם זאת, הפיצול עוד לא אושר והחוק עוד לא עלה לשנייה ושלישית.

חוה ראובני: אנחנו נמצאים בשלב ביניים כלשהו, שבו הסטטוס של הוראת שעה של החוק אמור להתבטל.

חוה ראובני: גם הכותרת פה היא הוראת שעה.

חוה ראובני: לכן אנחנו נמצאים במין אזור דמדומים כזה, סטטוס משפטי לא לגמרי ברור.

חוה ראובני: היום עדיין הוראת שעה – ובשבוע הבא כנראה שלא, אחרי שזה יעבור קריאה שנייה ושלישית.

חוה ראובני: זאת הצגה כללית של התקנות שלפנינו.

יצחק וקנין: מסובך העסק.

יצחק וקנין: רק שאלה לגבי מה שאנחנו הולכים להעביר כרגע – האם יושב-ראש הרשות מקבל שכר או לא מקבל שכר בכלל?

עמי רוטמן: עמי רוטמן, היועץ המשפטי של הרלב"ד.

עמי רוטמן: הוא כרגע לא מקבל שום גמול.

עמי רוטמן: הוא מחכה לתיקון התקנות.

יצחק וקנין: שאלתי שאלה פשוטה.

יצחק וקנין: גמול זה משהו אחד, ושכר זה משהו אחר.

יצחק וקנין: אני מכיר את זה מדירקטורים, שבאים לישיבה ומקבלים או פר זמן שהם נמצאים בו.

יצחק וקנין: השאלה, אם בתפקידו כיושב-ראש הרשות, האם הוא מקבל שכר או לא?

עמי רוטמן: לא.

עמי רוטמן: הגמול הזה ישקף את כל מה שהיה אמור לקבל פר ישיבה, אבל כרגע הוא לא מקבל.

עמי רוטמן: הוא יקבל רטרואקטיבית מ-30 במאי 2016.

עבד אל חכים חאג' יחיא: מיום שהתחיל – זו המשמעות.

עבד אל חכים חאג' יחיא: אבל אנחנו לא רואים סכומים.

חוה ראובני: יש מספרים.

חוה ראובני: יש סכום מדויק התקנות.

יצחק וקנין: נשאל את השאלות.

יצחק וקנין: אני מציע שתתחילי להקריא, ונעבור סעיף-סעיף ונאשר.

חוה ראובני: תקנות הרשות הלאומית לבטיחות בדרכים (הוראת שעה) (כללים ותנאים לתשלום גמול או החזר הוצאות לחברי המועצה), התשע"ח-2018.

חוה ראובני: בתוקף סמכותי לפי סעיפים 21 ו-21א ו-39 לחוק הרשות הלאומית לבטיחות בדרכים (הוראת שעה), התשס"ו-2006 (להלן – החוק), בהסכמת שר האוצר ובאישור ועדת הכלכלה של הכנסת, אני מתקין תקנות אלה: 1.

חוה ראובני: הגדרות.

חוה ראובני: בתקנות אלה – "חבר המועצה" – מי שמונה להיות חבר מועצת הרשות, לפי סעיף 12(א) לחוק; "חוזר הממונה על השכר" – חוזר בדבר תשלום גמול והחזר הוצאות ליושב ראש וחברי מועצה בתאגידים הסטטוטוריים מיום ט"ז באלול התשע"א (15 בספטמבר 2011), כפי שיעודכן מזמן לזמן שמתפרסם באתר האינטרנט של אגף השכר והסכמי עבודה.

נעמה דניאל: ביקשתי להוסיף פה – משרד האוצר.

חוה ראובני: "יושב ראש המועצה" – יושב ראש המועצה או ממלא מקומו הקבוע שמונו לפי סעיף 13(א) לחוק; "ישיבת מועצה" - ישיבה כמשמעותה בסעיף 16 לחוק ובכלל זה ישיבה של ועדת משנה שתקים המועצה מבין חבריה בהתאם לסעיף 17(ג) לחוק, ככל שתקים; אלה ההגדרות.

יצחק וקנין: יש הערות?

יצחק וקנין: חוץ מהתיקון שביקשת, להוסיף את משרד האוצר.

מאור לזר: שלום.

מאור לזר: אני מאור לזר, מהלשכה המשפטית של הממונה על השכר.

מאור לזר: מה שחוה מקריאה זה הנוסח שעבר לוועדה.

מאור לזר: לאחר מכן שוחחנו עם נעמה ונציגה ממשרד המשפטים, והיו לנו עוד כמה תיקונים.

יצחק וקנין: אנחנו מתייחסים סעיף-סעיף.

יצחק וקנין: בבקשה.

חוה ראובני: מדובר בתיקוני נוסח.

חוה ראובני: אני מקריאה את הנוסח שפורסם, למען הסדר הטוב.

חוה ראובני: הוצע להגדיר בתקנה הזו ועדת משנה במקום להזכיר אותה פעמיים-שלוש, ועדת משנה שמונתה לפי 17א, להגדיר פשוט ועדת משנה בסעיף ההגדרות.

יצחק וקנין: עוד משהו?

מאור לזר: אז למחוק מהגדרת ישיבת המועצה, לאחר המילים ועדת משנה, את כל היתר.

מאור לזר: כפי שנעמה אמרה, להוסיף בסוף ההגדרה של חוזר הממונה על השכר – במשרד האוצר.

נעמה דניאל: ועוד הערה בהמשך למה שאמרה עו"ד ראובני קודם, כתלות במתי יתפרסמו התקנות - יכול להיות שגם הכותרת שלהם תשתנה, כי אם זה כבר לא תהיה הוראת שעה, גם התקנות לא יהיו הוראת שעה.

יצחק וקנין: עוד הערות?

יצחק וקנין: אין.

יצחק וקנין: אצביע על תקנה 1, בהתאם למה שהקראנו, כולל התיקונים שהוצעו.

יצחק וקנין: מי בעד?

יצחק וקנין: מי נגד?

יצחק וקנין: בעד התקנה – פה אחד

יצחק וקנין: אושרו.

חוה ראובני: 2 (א) חבר המועצה שנתקיים בו האמור בסעיף 21(א) לחוק זכאי לקבל גמול בעד השתתפותו בישיבת המועצה כמפורט בסעיף האמור.

חוה ראובני: למען הסדר הטוב – סעיף 21 לחוק קובע שחבר מועצה זכאי לגמול בעד ישיבות מועצה, אם הוא לא עובד מדינה, עובד גוף מתוקצב או גוף נתמך, או לא מקבל תמורה לישיבות האלה ממקור אחר.

חוה ראובני: בסעיף קטן (ב) נאמר שמי שלא מקבל גמול, זכאי להחזר הוראות.

עבד אל חכים חאג' יחיא: החזר הוצאות?

יצחק וקנין: עובד מדינה, לא מקבל שכר?

יצחק וקנין: עבור עבודתו הוא מקבל?

חוה ראובני: כן.

עמי רוטמן: אומר לאדוני בדיוק לנקודה הזאת, כי יש לנו במועצה נציגים של תאגידים סטטוטוריים שלא זכאים לגמול.

עמי רוטמן: הם לא מייצגים אף משרד.

עמי רוטמן: הם יוצאים על חשבון זמנם הפרטי.

עמי רוטמן: הם לא יכולים לדווח גם לאותו גוף סטטוטורי יציאה בתפקיד, ולא היו זכאים לגמול מהלרב"ד גם.

עמי רוטמן: בכמה שיחות ובהתכתבויות שהיו לנו עם הממונה על השכר הם קיבלו אישור לדווח על השעות האלה כשעות עבודה, בגוף הסטטוטורי.

יצחק וקנין: הדברים ברורים.

יצחק וקנין: בבקשה.

חוה ראובני: (ב) חבר המועצה כאמור בתקנת משנה (א) זכאי לקבל לגמול בעד השתתפותו בישיבת המועצה כקבוע בחוזר הממונה על השכר, לרבות לעניין סוג ישיבת המועצה ומספר ישיבות המועצה המרבי, ובהתאם לסיווג הרשות.

חוה ראובני: אחר כך – התיקון שביקש משרד המשפטים היה להחזיר חלק מהסיפא הזאת – כפי שהחליטה עליו הוועדה הציבורית לסיווג תאגידים סטטוטוריים שהוקמה מכוח החלטת ועדת שרים לענייני כלכלה כ"ל 218 מיום י"ב באדר ב' התשנ"ה, 14 במרס 1995, דהיינו שתהיה שקיפות גם בתקנות, איך סווגה הרשות.

חוה ראובני: למעשה חלק מהמחוק פה, יש להחזיר אותו.

יצחק וקנין: יש הערות?

נעמה דניאל: רק לתשומת לב הוועדה – אמנם הכוונה היא שתהיה שקיפות, אבל ההחלטות האלה, אין חובה לפרסם אותן לפי החוק.

נעמה דניאל: הן מתפרסמות בפועל – זה אנחנו יודעים, באתר של משרד האוצר, אבל אין חובה לפרסם את ההחלטה של הוועדה הציבורית.

יצחק וקנין: יש עוד הערות?

לאה ורון: באיזה סכום מדובר?

לאה ורון: באיזה סיווג?

עמי רוטמן: כרגע הסיווג הוא 4.

לאה ורון: שזה הסיווג הנמוך ביותר.

עמי רוטמן: לא.

עמי רוטמן: 1 זה הסיווג הנמוך ביותר.

עמי רוטמן: 10 הוא הגבוה ביותר.

יצחק וקנין: למה אתם לא מציינים את זה?

יובל פרידמן: חבר מועצה היום מקבל 745 שקלים לישיבה.

יצחק וקנין: זה התעריף הנמוך?

יובל פרידמן: זה התעריף שמתאים לתאגיד סטטוטורי ברמה 4.

לאה ורון: ברמה 1 כמה מקבלים?

מאור לזר: פחות.

לאה ורון: וכמה מקבלים ב-10?

מאור לזר: יש עד סיווג 9.

מאור לזר: אני יכולה לומר תוך כמה דקות במדויק, כמה מקבלים.

מאור לזר: אנחנו לא כותבים את זה ומעגנים את זה בתקנות, כי הסיווג יכול להשתנות.

עבד אל חכים חאג' יחיא: את התשלום הם מקבלים – למשל, מי שהוא עצמאי, תמורת חשבונית?

מאור לזר: יש על זה מחלוקת.

מאור לזר: זה לא תלוש שכר, כי תלוש שכר זה רק לעובדים, וגם לעניין חשבונית – אסור לו לבוא בתור עסק.

מאור לזר: הוא לא מייצג עסק

עבד אל חכים חאג' יחיא: עושים לו ניכוי במקור ומעבירים לו?

יובל פרידמן: או ניכוי במקור, או הוא מקבל את הפטורים.

יובל פרידמן: הוא מגיש חשבונית כאדם פרטי.

נעמה דניאל: רק לציין, לפי החוזר, לפי העדכון האחרון של 13 באפריל 2015, רמת סיווג 1 ו-2 – יש פה עם תוספת 20% ובלי.

עמי רוטמן: 20% זה ליושב-ראש.

נעמה דניאל: אז בלי תוספת 20% זה 544 שקלים לישיבה עד 15 ישיבות לחבר מועצה.

יצחק וקנין: בחודש או בשנה?

קריאה: בשנה.

קריאה: זה 22 לחבר, ו-28 ליושב-ראש.

נעמה דניאל: בסיווג 3, 4, 5 ו-6 המספרים עולים.

נעמה דניאל: הגמול לחבר מועצה הוא 753, כפי שנאמר, ליושב-ראש – 904, ועד 28 ישיבות ליושב-ראש ו-22 לדירקטור, שאני מבינה שזה חבר מועצה.

מאור לזר: אמור לצאת חוזר מעודכן, אבל העדכון הוא ממש מינורי.

מאור לזר: שקלים בודדים.

עבד אל חכים חאג' יחיא: מה שהוא מקבל על הישיבות האלה, צריך להופיע בדוח הכספי שלו?

עבד אל חכים חאג' יחיא: אני מדבר על חבר המועצה.

מאור לזר: הוא צריך להופיע.

עבד אל חכים חאג' יחיא: אני עצמאי.

עבד אל חכים חאג' יחיא: מזמינים אותי לישיבה.

עבד אל חכים חאג' יחיא: אני צריך לקבל.

עבד אל חכים חאג' יחיא: אמרו - או פטור או, אם קיבל פטור, זה צריך לציין כהכנסה, כשהוא מגיש את הדוח שלו למס הכנסה?

יובל פרידמן: אני מניח ששכר דירקטורים זה משהו שצריך לדווח עליו.

יצחק וקנין: ודאי.

חוה ראובני: זה הכנסה.

יצחק וקנין: זו הכנסה לכל דבר ועניין.

יצחק וקנין: אם הוא עצמאי, הוא נותן חשבונית, ולפי זה יש לו ניכוי מס במקור וכל מה שמתלווה לכך.

עבד אל חכים חאג' יחיא: הוא צריך לעשות התאמות מס?

יצחק וקנין: לא.

יצחק וקנין: התאמות מס זה אם זה מקום עבודה נוסף.

יצחק וקנין: אבל זו הכנסה חד-פעמית.

עבד אל חכים חאג' יחיא: כשיש את הניכוי במקור, ייקח את הניכוי במקור, ויוסיף אותו כהכנסה?

יצחק וקנין: יכול להיות.

יצחק וקנין: זו כבר בעיה של חבר המועצה, איך הוא מתנהל מול שלטונות המס.

יצחק וקנין: אם זו עבודה נוספת, שמקבל שכר עליה, ודאי עושה תיאום מס.

יצחק וקנין: אבל פה העניין הוא אחר.

עבד אל חכים חאג' יחיא: אני שואל את השאלות כדי שזה יופיע בפרוטוקול.

עבד אל חכים חאג' יחיא: לא רק לעצמי.

מאור לזר: אציין לפרוטוקול, ונקרא את זה בהמשך, שהגמול כולל מע"מ.

מאור לזר: הסכומים שנעמה הקריאה, זה כולל מע"מ.

יצחק וקנין: בבקשה.

חוה ראובני: (ג) הגמול ישולם לחבר המועצה כאמור בתקנת משנה (ב) לא יאוחר מתום החודש שלאחר החודש שבו התקיימה ישיבת המועצה, ובלבד שאישר יושב ראש המועצה או יושב ראש ועדת המשנה - אני מדלגת על כל זה, כי הגדרנו ועדת משנה - כי השתתף בישיבת המועצה כולה או רובה.

יצחק וקנין: הערות לגבי הסעיף הזה?

עבד אל חכים חאג' יחיא: מעניין, כולה או רובה.

עבד אל חכים חאג' יחיא: אפשר להחתים כניסה ולצאת.

יצחק וקנין: אין הגדרה של זמן?

חוה ראובני: כולה או רובה.

יצחק וקנין: חבר כנסת שנכנס למשכן ויצא – נרשם שהיה פה.

יצחק וקנין: אני מקבל את הדוחות בוועדת האתיקה, ואני מתייחס לזמן.

יצחק וקנין: כי אנחנו מקזזים מהשכר רק בהיעדרויות – והוספנו עוד דברים.

עמי רוטמן: אז אנחנו יותר מחמירים.

עמי רוטמן: ..

עבד אל חכים חאג' יחיא: חבר כנסת יוצא לעבודה אחרת – לא רק העבודה שלו, להיות נוכח פה.

יצחק וקנין: אני מעמיד להצבעה את תקנה 2, כולל התיקונים, מי בעד ?

יצחק וקנין: מי נגד?

יצחק וקנין: בעד התקנה – פה אחד

יצחק וקנין: אושר.

חוה ראובני: 3.

חוה ראובני: גמול ליושב-ראש המועצה.

חוה ראובני: יושב ראש המועצה שנתקיים בו האמור בסעיף 21(א) לחוק והמקדיש בכל שבוע שני ימי עבודה לפחות לפעילות ברשות, לרבות בישיבת המועצה, יהיה זכאי לקבל מאת המועצה גמול חודשי שלא יעלה על תשעה עשר אלף וחמש מאות שקלים חדשים בלבד הכולל מס ערך מוסף כמשמעותו בחוק מס ערך מוסף, התשל"ו-1975.

חוה ראובני: (ב) גמול לפי תקנה זו ממצה כל תמורה לה זכאי יושב ראש המועצה בעד פעילותו ברשות, לרבות במועצה.

חוה ראובני: (ג) הגמול לפי תקנה זו ישולם ליושב ראש המועצה בתום כל חודש, בכפוף להעברת דרישת תשלום מאת יושב ראש המועצה.

חוה ראובני: זה הסעיף שעליו דיברנו, על התיקון לחוק הרשות, הוספת סעיף 21א, יושב-ראש שממלא תפקידים מעבר לניהול ישיבות המועצה.

חוה ראובני: אם החוק לא קבע את התנאים, התקנות קובעות את התנאים.

חוה ראובני: אם הוא מקדיש שני ימי עבודה מלאים לפחות מדי שבוע לפעילות ברשות, כי אז הוא זכאי לגמול בסכום שאמרנו פה, 19,500 ₪ לחודש כולל מע"מ, וזה חלף כל דבר אחר.

חוה ראובני: הוא לא מקבל בנוסף את גמול הישיבות - זה גם תמורת העבודה בישיבות וגם תמורת- -

יצחק וקנין: עשיתי חשבון מהיר.

יצחק וקנין: אם לפי האישור של 28 ישיבות, ואני מכפיל ב-700, אני מגיע לכ-22,000 שקל.

יצחק וקנין: זה השכר שמקבל כל השנה, אם יקיים את כל ה-28 ישיבות.

יצחק וקנין: פה אתם הולכים למקום אחר, שאם הוא עובד יומיים בשבוע, קבועים, זה מחייב אותו – השאלה, איך זה נמדד?

יצחק וקנין: איך מודדים את זה?

יצחק וקנין: יש מי שמאשר את הפעולה הזאת?

יצחק וקנין: לא מאשר אותה?

יצחק וקנין: היושב-ראש הוא הבכיר במערכת.

יצחק וקנין: הוא יכול לסדר לעצמו את מה שהוא רוצה, לפי השיטה הזאת.

חוה ראובני: אנחנו יוצאים מנקודת הנחה שמי שבא לשם, והוא יושב-ראש, הוא עובד ביושר.

חוה ראובני: בסוף הוא מאשר גם את הגמול לחברי המועצה וגם את ההשתתפות בישיבות הוא היה מאשר לעצמו, אז גם שם הוא היה יכול לאשר ישיבות שהוא לא היה או שהיה - כלומר לרמות תמיד אפשר.

חוה ראובני: אנחנו פה מגדירים את הנורמה.

יצחק וקנין: הנורמה, שמונה ימים בחודש הוא יקבל 19,000 שקל, זו השיטה.

חוה ראובני: פלוס ישיבות המועצה.

חוה ראובני: שני ימים בשבוע פלוס ישיבות המועצה - 19,000.

חוה ראובני: תמורת הסכום הזה הוא צריך לעשות גם שני ימי עבודה בחודש וגם ניהול ישיבות המועצה.

יצחק וקנין: יכול להכניס אותם בתוך אותם יומיים.

עבד אל חכים חאג' יחיא: נעשה את החשבון.

עבד אל חכים חאג' יחיא: עושה שתי ישיבות בחודש, כדי להגיע ל-24, 28 ישיבות?

עבד אל חכים חאג' יחיא: זה 2,000 שקל?

עבד אל חכים חאג' יחיא: אפילו פחות?

עבד אל חכים חאג' יחיא: 20,000 אנחנו מבקשים פה.

עבד אל חכים חאג' יחיא: אני מנסה להבין.

עבד אל חכים חאג' יחיא: חוץ מהישיבות נשאר לי 18,000 ליומיים עבודה?

יובל פרידמן: מדובר פה בשינוי מהותי.

יצחק וקנין: שאלה אחרת.

יצחק וקנין: אני מוסיף על השאלה שלו.

יצחק וקנין: האם בתקנות היה דבר כזה או לא היה?

חוה ראובני: לא היה, אבל גם לא היה יושב-ראש שעובד מעבר לניהול ישיבות המועצה.

חוה ראובני: התפקיד של יושב-ראש המועצה עד חקיקתו של סעיף 21א לחוק היה ניהול ישיבות מועצה.

חוה ראובני: בא 20 פעם בשנה לישיבות של שעתיים.

עבד אל חכים חאג' יחיא: יש תעריפים של מומחים ברמה מסוימת?

עבד אל חכים חאג' יחיא: אני בא מהתחום הזה, שיש לי שכר מומחים.

עבד אל חכים חאג' יחיא: כמי שנתתי שירותים כמומחה שעות עבודה במשרד, אבל המחירים האלה הם מעל ומעבר.

עבד אל חכים חאג' יחיא: תעשו בדק בית.

יובל פרידמן: מבחינת התעריפים, אנחנו מתואמים עם הממונה על השכר, שיש לו הראייה הרוחבית, לראות מה מקובל ומה לא מקובל.

יובל פרידמן: אני מניח שאם היה מדובר פה בתעריף חריג, הם היו מרימים דגל.

עבד אל חכים חאג' יחיא: אני חושש שהיות שזה רק אחד, אפשר לסגור עין.

עמי רוטמן: הממונה על השכר קבע את זה.

יצחק וקנין: אני שואל את הנציבות, הממונה על השכר.

יצחק וקנין: יש לכם מקבילה כזו במקום אחר?

יצחק וקנין: שלא נעשה פה משהו ייחודי, אם הדברים האלה הם סטנדרטים וקיימים במועצות אחרות, או רשות אחרת.

יצחק וקנין: נדע לפחות מה קורה.

ניב בן יהודה: ניב בן יהודה, אני כלכלן באגף השכר.

ניב בן יהודה: בתאגיד השידור הציבורי יש יו"ר שהוא בתשלום.

ניב בן יהודה: ההיגיון בחישוב של ה-91,500.

לאה ורון: התאגיד של כאן, שהוקם עכשיו?

מאור לזר: כן.

מאור לזר: כשיו"ר מבצע פעילות יותר ענפה מאשר השתתפות בישיבות מועצה, יש רעיון להעניק לו גמול חודשי ולא לפי ישיבה, כי הוא מעניק מעבר.

מאור לזר: כך למשל בתאגיד השידור כאן, היו"ר היה חלק פעיל מהקמת התאגיד, והיה חלק בלתי-נפרד, לכן נדרש לתת לו סכום גבוה.

לאה ורון: וכמה הוא מקבל?

מאור לזר: זה לא רנדומלי.

מאור לזר: זה נגזר מאיזושהי נוסחה.

יצחק וקנין: כי אמרת לי 30, הוא פה 19.

מאור לזר: מייד אומר לך מה החוק.

עבד אל חכים חאג' יחיא: אולי יש מקום שאציג את עצמי כמחליפו של גיורא בבוא הזמן.

עבד אל חכים חאג' יחיא: ..

עבד אל חכים חאג' יחיא: אם אעבוד רק יומיים, אוכל לפתוח את המשרד שלי לשלושת הימים האחרים.

ניב בן יהודה: לצורך העניין, חלק מההיגיון היה, כשיו"ר מחויב לישיבה או שתיים בחודש, זו לא העבודה שלו; יש לו עבודה.

ניב בן יהודה: כשהוא לא ביומיים, אלא רק לפי שתי ישיבות לחודש, יש לו עבודה אחרת.

ניב בן יהודה: הוא יכול להגיע אחר הצהריים לישיבות וכו'.

ניב בן יהודה: כשיו"ר צריך להיות במקום עבודה לפחות יומיים בשבוע, זה לפחות חצי מהעבודה שלו.

ניב בן יהודה: לכן ההיגיון היה שצריך, כפי שיובל אמר, לתגמל אותו בצורה רוחבית ולא ביחס לישיבות.

ניב בן יהודה: החישוב שעשינו היה ביחס לשכר של מנכ"ל במשרד ממשלתי שמקבל פחות או יותר 38,000 שקל, והחישוב היה כ-50% מהיקף העבודה של שכר מנכ"ל.

יובל פרידמן: קודם כל, להשוואה של שכר מנכ"ל במשרד ממשלתי – מדברים על שכר הברוטו שלו ולא על עלויות השכר שלו, שהן הרבה יותר גבוהות, כך שזה הרבה פחות מחצי מעלות שכר של מנכ"ל משרד.

יובל פרידמן: שנית, ובעיניי זה יותר חשוב – מי שיושב פה, חברי הכנסת בוועדה פה, הם ודאי, לא צריך להזכיר להם שהעבודה שנדרשת אליה הרשות זה לא משהו שהוא בשוליים; זה עבודה מהותית.

יובל פרידמן: כתיבת החוק החדש של הרשות זה לא משהו מקרי; זה עבודה שדורשת חריש עמוק שגיורא עושה בשנתיים האחרונות.

יובל פרידמן: זה לא משהו טריוויאלי.

עבד אל חכים חאג' יחיא: היות שאנחנו מדברים על תקנות, אסור שנתפור אותן למידות של גיורא אלא למי שגם יחליף את גיורא.

עבד אל חכים חאג' יחיא: אפשר לבוא עם חוזה מיוחד, ולא להיות בתקנות עם גיורא, ולא אתנגד, אבל היות שאנחנו מדברים על תקנות, ועל דברים שיהיו בהמשך, ומי שיחליף את גיורא, אנחנו צריכים לראות את זה בראייה יותר מרחבית.

חוה ראובני: זה בדיוק גיורא, כי הן עומדות לפוג בעוד שבוע גם כן התקנות.

חוה ראובני: התקנות נועדו לכסות מגיורא עד סוף השבוע הזה.

יצחק וקנין: עם כל הכבוד, לא מקובל עליי מה שאת אומרת.

יצחק וקנין: אני לא מתקין תקנות לא לגיורא ולא לאף אחד.

יצחק וקנין: אלה תקנות שיהיו שרירות וקיימות.

חוה ראובני: לא.

חוה ראובני: יש להן תאריך תום תוקף.

עבד אל חכים חאג' יחיא: ומה נעשה – בשבוע הבא נביא עוד תקנות?

עבד אל חכים חאג' יחיא: נבוא עוד שנתיים לעשות רטרואקטיבית לגיורא?

חוה ראובני: הראייה היא שזה לא אמור להיות מצב קבוע של יושב-ראש הרשות.

חוה ראובני: יושב-ראש הרשות, ככל יושב-ראש תאגיד סטטוטורי, אמור לנהל ישיבות מועצה.

חוה ראובני: זה התפקיד.

חוה ראובני: בהקשר הספציפי של הרשות הלאומית בתקופה המסוימת הזו של שנת 2016, 17, 18, שבה מנסים לעצב את הרשות מחדש, הורחב התפקיד, לתפוס דברים נוספים, ולזמן נוסף, וממילא תגמול נוסף.

חוה ראובני: ייגמר השלב של עיצוב הרשות מחדש, ואם זה ייגמר ב-30.6 או ב-31.12, לצורך העניין זה לא ממש ישנה.

חוה ראובני: זה לא מוגדר כמצב קבע של יושב-ראש המועצה.

עבד אל חכים חאג' יחיא: ומה יהיה עם מצב הקבע?

חוה ראובני: מצב הקבע צריך להיות גמול על ישיבות.

יצחק וקנין: אני פונה יותר לממונה על השכר.

יצחק וקנין: מדובר פה בערך שתעריף לפי שעה זה כ-1,200 שקל לשעה.

יצחק וקנין: אתם תופסים טוב את הכיסא?

יובל פרידמן: 64 שעות בחודש, 19,000 שקל.

יצחק וקנין: שמונה שעות ביום.

יצחק וקנין: עובד יומיים.

יובל פרידמן: בשבוע, לא בחודש.

יובל פרידמן: 250 שקל לשעה זה לא תעריף חריג.

יצחק וקנין: אוקיי.

נעמה דניאל: הוועדה ביקשה לדעת כמה קבוע בתקנות השידור הציבורי הישראלי.

נעמה דניאל: יש לי את זה פה, אקריא – תקנה 3א אומרת: יושב-ראש המועצה שלא מתקיים בו האמור בפסקאות (1) ו-(2) בתקנה 2א והמקדיש בכל שבוע יום עבודה אחד לפחות ועד שני ימי עבודה לכל היותר לפעילות המועצה, זכאי בכל חודש לגמול מתאגיד השידור הישראלי, השווה ל-16,500 שקלים חדשים בלבד.

חוה ראובני: אבל זה בין יום ליומיים.

חוה ראובני: פה זה חייב להיות יומיים.

נעמה דניאל: וגם אם הוא עובד יותר, לא יקבל יותר.

יצחק וקנין: עוד הערות?

יצחק וקנין: על 3.

עבד אל חכים חאג' יחיא: השאלה, מתי נראה גם תקנות למצב הקבע.

יובל פרידמן: ברירת המחדל היום היא שברגע שהתקנות הללו יפוגו – והן עומדות לפוג ב-30 ביוני, וזה חוזר למצב הבסיסי שלו, של גמול לפי ישיבות בלבד.

יצחק וקנין: מה הועילו חכמים בתקנתם?

עבד אל חכים חאג' יחיא: לא נוכל לחייב אותו ליומיים עבודה חוץ מהישיבות.

יובל פרידמן: נכון, בדיוק כמו שאי-אפשר לחייב יושב-ראש בתאגיד אחר ליותר מזה.

יובל פרידמן: אני חייב לומר למען ההגינות.

עבד אל חכים חאג' יחיא: התעכבנו קצת על השכר.

עבד אל חכים חאג' יחיא: אנחנו צריכים את הרשות, כי היא פעילה.

עבד אל חכים חאג' יחיא: השאלה, אם זה לא יפגע, אלא אם כוונת השר- -

חוה ראובני: הפעלת התאגיד היא על-ידי המנהל.

חוה ראובני: יושב-ראש מועצה אינו המנהל.

חוה ראובני: ניהול פעילות הרשות, יש מנהל הרשות, המתמנה על-פי החוק, ויש לו תפקידים, והוא אחראי על התפקידים בביצועי.

חוה ראובני: במועצה זה הגוף המפקח.

עבד אל חכים חאג' יחיא: אמרנו שמדיניות השר היא לא לקדם את הרשות.

חוה ראובני: יש מנהל.

יצחק וקנין: אבל אין היגיון במהלך שאנחנו עושים עכשיו.

יצחק וקנין: אם בעוד ארבעה ימים זה יפוג, גם התקנות לא יהיו תקפות.

יצחק וקנין: שום דבר לא יהיה תקף.

עמי רוטמן: המהלך הזה התחיל לפני קרוב לשנתיים.

עמי רוטמן: ההנחה היתה שעד 30 ביוני 2018 תיגמר גם העבודה על החוק העיקרי.

עמי רוטמן: בסופו של דבר בדיון בשבוע שעבר הסתבר שהעבודה עדיין לא הושלמה.

עמי רוטמן: הוועדה ביקשה כל מיני תיקונים ממשרדי הממשלה.

עמי רוטמן: לכן מה שקרה כרגע זה בדיוק מה שחוה ראובני עדכנה בתחילת הישיבה – הולך להיות פיצול רק של תוקף החוק, שיהיה בלתי-מוגבל, אבל מהות החוק – עדיין דרושה עבודה נוספת של לא יותר ממספר חודשים, אני מקווה.

לאה ורון: אני רק מבקשת להסב את תשומת לבם של חברי הוועדה שהתקנות הובאו לוועדה על-ידי שר התחבורה ב-13.3.2018.

עמי רוטמן: נכון.

עמי רוטמן: כל המסכת- -

לאה ורון: אני לא מתייחסת למסכת.

עמי רוטמן: אין שום טענה כלפי הוועדה בשום צורה.

עמי רוטמן: לכן, לאור העובדה שהעבודה על החוק ממשיכה, גם לפי תפישת הממונה על השכר, שהם לא רוצים להפוך את זה לתפקיד קבוע, כנראה שיהיה מהלך, לפחות פנייה, לראות איך מאריכים את תוקף התקנות האלה, גם מעבר ל-306, לפחות עד שתיגמר העבודה על החוק, עד שיגיע לחוף מבטחים, מה שנקרא.

עמי רוטמן: אדוני, כנראה שהכיוון של הרשות, שיהיה מעבר ל-30.6, אבל כרגע מה שעומד לפנינו זה 30.6.

יצחק וקנין: עוד לא ראיתי דבר כזה.

חוה ראובני: יש פה סיטואציה חריגה.

חוה ראובני: ניהול הרשות הוא תפקידו של המנהל.

חוה ראובני: יושב-ראש מועצה בדרך הטבע- -

יצחק וקנין: על זה אין לנו ויכוח בכלל.

יצחק וקנין: הוויכוח שלנו, שאנחנו מעבירים תקנות, שבעוד כמה ימים אין להן שום משמעות.

חוה ראובני: יש להן ודאי משמעות.

חוה ראובני: אדוני יראה שתוקפן – החל מ-30.5- -

עבד אל חכים חאג' יחיא: 470,000 שקל.

חוה ראובני: זה על השנתיים שחלפו.

עבד אל חכים חאג' יחיא: זה עדיין לא קשור מה העמדה שלי, אבל לעובדות – אנחנו מביאים את התקנות כדי לשלם ליושב-ראש 470,000 שקל.

מאור לזר: וגם כדי להכשיר רטרואקטיבית את הגמול ששילמו לחברי מועצה.

יצחק וקנין: אני מחכה לסבב הבא אתכם, החברים מהשכר.

מאור לזר: איזה סבב?

יצחק וקנין: אני שומר את זה.

יצחק וקנין: הרי אנחנו נפגשים מדי פעם.

אדוני היושב-ראש, בתור אחד שהרבה מלווה את כל התהליך הזה, מאז הוקמה הרשות די מחדש, כי היה לנו ניסיון לא הכי טוב בשנים עברו – נכנס היושב-ראש, נכנסה מנכ"לית, שבאמת מקדמים מאוד את הנושא של הרלב"ד.

חלק מההסכמות שהיו אז, מוטמעות בתוך התקנות האלה, שזה תפקוד הרשות עצמה.

בד בבד במקביל התנהל בגלגל יותר גדול, הנושא של אישור חוק הרלב"ד, שהוא בעצם פג תוקפו.

הארכנו אותו בחצי שנה.

לאה ורון: הוועדה החליטה לפצל את הצעת החוק.

להאריך – כן, והחוק כרגע מונח על שולחן הוועדה, ואנחנו מנסים לשפר אותו במגבלות.

יש פה מגבלה מאוד גדולה של מה השיניים שלהם, מה האחריות שלהם.

יש פה כמה משרדי ממשלה, והרלב"ד כפוף למשרד מסוים – זה אומר, המשרד לביטחון פנים, איך הוא יכול לומר לי מה לעשות, כשהוא ממשרד אחר.

אתה מכיר את שלטון האגפים, שזה רעה חולה.

אנחנו מנסים לשפר את זה.

לא רוצים לשפוך את המים עם התינוק יחד.

לכן יש כן חשיבות שיהיו התקנות האלה, כדי שהרלב"ד יוכל להמשיך לתפקד.

אנחנו במקביל ננסה במהירות האפשרית להעביר את חוק הרלב"ד, ואז הדברים יסתנכרנו יחד.

כל הדברים שנעשו כאן, נעשו בהסכמות גם עם האוצר.

גם כמוך אני שם כוכבית להזדמנות אחרת, שידברו על הרטרואקטיבי או דברים מהסוג הזה.

אלה היו ההסכמות.

יצחק וקנין: לא רק זה – משרד המשפטים הוא הראשון שקופץ.

יצחק וקנין: שבוע שעבר היה לנו חוק על הרטרואקטיבי בנושא של הישובים שמקבלים הנחות במס.

יצחק וקנין: משרד המשפטים אמר: אני לא יכול לחזור מינואר.

יצחק וקנין: זה רטרואקטיבי.

יצחק וקנין: אני מכיר את הנפשות.

יצחק וקנין: אני יודע את כל מה שאומר ידידי חבר הכנסת אשר.

יצחק וקנין: אני מכיר את גיורא טוב-טוב.

יצחק וקנין: לאה ואני עברנו אתו פה איזה שנתיים בחוק הטיס.

יצחק וקנין: אני מכיר אותו ישר והפוך.

יצחק וקנין: הוא היה מנהל רת"א.

יצחק וקנין: עשה עבודת קודש.

יצחק וקנין: אני חושב שהוא איש רציני מאוד.

יצחק וקנין: אני יודע אפילו במה מדובר – עבדתי אתו.

מאור לזר: התחולה הרטרואקטיבית היא אך ורק לגבי היושב-ראש ולא לגבי חבר מועצה.

יצחק וקנין: עוד תיקונים?

מאור לזר: רציתם למחוק את המילים מאת המועצה, בשורה השנייה.

חוה ראובני: ויש תוספת בסוף.

חוה ראובני: נקודה שהתחדדה אחרי ששלחנו את הנוסח, שעלולה להיות אפשרות של כפילות של גמול – גם ליושב-ראש וגם לממלא מקום יושב-ראש, כי הסמכות היא לתת לשניהם.

חוה ראובני: לכן אנחנו מבקשים להוסיף, שלא יינתן גמול לפי תקנת משנה זו לממלא המקום הקבוע שמונה לפי סעיף 13א לחוק לתקופה בעדה יושב-ראש המועצה היה זכאי לגמול לפי תקנת משנה זו, דהיינו או-או.

חוה ראובני: שניהם לא יכולים לקבל במקביל.

נעמה דניאל: זה לא צריך להיות 21א(א)?

חוה ראובני: נכון.

חוה ראובני: זה א רבא.

מאור לזר: וב-ג – במקום העברה – לקבלה.

מאור לזר: בכפוף לקבלת דרישות תשלום.

יצחק וקנין: לא פשוט.

יצחק וקנין: אם אני הייתי צריך להעביר את זה אמתי – הייתי מבקש עוד דבר, אבל איתן אמר – תעשה לי טובה – תעביר את זה.

יצחק וקנין: אני עושה את מצוותו של היושב-ראש הקבוע, אף על פי שאני לא שלם כל כך עם הדברים.

יצחק וקנין: מישהו היה צריך להבין שלחזור אחורה שנתיים לתת גמול, כמעט לא קיים.

יצחק וקנין: זה לא שמישהו פישל פה; זו המציאות שהיתה.

יצחק וקנין: היום אנחנו מחוקקים חוק פרסונלי, לאדם ספציפי.

יצחק וקנין: בדרך כלל זה לא הולך בחקיקה.

יצחק וקנין: אני אומר את זה לעו"ד ראובני.

מאור לזר: ההליך עצמו של התקנת התקנות החל לפני יותר משנה.

מאור לזר: לצערי, זה פשוט נמשך והוארך, כי יש המון גורמים.

לאה ורון: כל כך מסובכות התקנות?

מאור לזר: לא, זה העברת נוסח ואז תיקונים מייעוץ וחקיקה.

מאור לזר: זה נראה פשוט, אבל המון תיקונים זה עבר בדרך.

מאור לזר: זה לא היה אמור להיות שנתיים אלא שנה רטרואקטיבית.

יצחק וקנין: זו ביקורת ציבורית גדולה מאוד תהיה, איך אנחנו מאשרים רטרואקטיבית 400,000 ומשהו.

יצחק וקנין: זה לא פשוט.

חוה ראובני: במאי 2017 פניתי למשנה ליועץ לקבל אישור לרטרואקטיביות של התקנות האלה.

חוה ראובני: כלומר כבר היינו אז בתוך העבודה, לפני למעלה משנה.

יצחק וקנין: אנחנו שנה וחודש.

יצחק וקנין: אנחנו היום בטלסקופים גדולים.

יצחק וקנין: במקרה הייתי נוכח בדיון שנגע ליועץ המשפטי של הכנסת, שאמרו – צריך לתת.

יצחק וקנין: לא שייך לעניין.

יצחק וקנין: היום כל דבר צריך להיות בשקיפות מלאה.

יצחק וקנין: אתם דורשים את זה, המערכות, במיוחד הממונה על השכר, ולא אומר כמה דיונים אני משתתף בכל מיני עניינים, במיוחד בוועדת כספים.

יצחק וקנין: אתם דורשים את זה.

יצחק וקנין: שבוע שעבר היה דיון גם בנושא הרטרואקטיביות.

יצחק וקנין: אגיד ליושב-ראש איתן בכל מקרה מה שאני חושב.

יצחק וקנין: אבל ביקש ממני לאשר את התקנות, כי הדבר הזה מתעכב ומתעכב.

מצטרף לבקשה.

יצחק וקנין: יש לכם עוד הערות ל-3?

יצחק וקנין: אז אני מצביע על 3, עם התיקונים.

יצחק וקנין: בעד התקנה – 2

יצחק וקנין: תקנה 3 אושרה.

יצחק וקנין: אושר.

יצחק וקנין: חבר הכנסת חאג' יחיא נמנע.

עבד אל חכים חאג' יחיא: לא רציתי לתקוע.

עבד אל חכים חאג' יחיא: יכולתי להתנגד.

עבד אל חכים חאג' יחיא: יש לי מה לומר.

יצחק וקנין: צודק.

יצחק וקנין: רואים כמה חברי הכנסת אחראי?

חוה ראובני: 4.

חוה ראובני: החזר הוצאות ישיבה.

חוה ראובני: (א) גמול לפי תקנה 2 כולל כיסוי של כל הוצאה שהוציא חבר המועצה בקשר להשתתפותו בישיבה, וכולל מס ערך מוסף כמשמעותו בחוק מס ערך מוסף, התשל"ו-1975.

חוה ראובני: תקנה 2 – אישרנו מתן גמול לחלק מחברי המועצה.

חוה ראובני: במקרה הזה לא תהיה זכאות להחזר הוצאות בנוסף על הגמול.

חוה ראובני: (ב) חבר מועצה שאינו זכאי לגמול לפי תקנה 2, ובכלל זה יושב ראש המועצה שאינו זכאי לגמול לפי תקנה 2 או 3(א), זכאי לקבל מאת המועצה החזר הוצאות שהוציא לצורך השתתפותו בישיבות המועצה, לפי הוראות חוזר הממונה על השכר, ובלבד שאינו זכאי לקבל, ממקור אחר, החזר הוצאות.

חוה ראובני: דיוני ההמשך – מבקשים תוספת – ושאישר יושב-ראש המועצה או יושב-ראש ועדת המשנה כי השתתף בישיבת המועצה כולה או רובה.

מאור לזר: הקבלה לסעיף הגמול, שדורשים השתתפות.

חוה ראובני: (ג) תעריף תשלום בעד קילומטר נסיעה שנסע חבר מועצה לישיבה בה השתתף יהיה בהתאם לתעריף שבחוזר החשב הכללי של משרד האוצר בדבר החזר הוצאות נסיעה בתפקיד לנותני שירותים חיצוניים - תעריפים, מיום כ"ח בסיוון התשס"ח- - - שמתפרסם באתר החשב הכללי כפי שיעודכן מזמן לזמן.

יצחק וקנין: התאריך יתוקן.

מאור לזר: התוספת היא לאחר המילים "באתר החשב הכללי במשרד האוצר" לבקשת נעמה.

מאור לזר: למען הסר ספק, התאריך הוא כ"ט בתמוז התשס"ח, 1 באוגוסט 2008.

יצחק וקנין: הערות נוספות?

יצחק וקנין: אני מצביע על 4, כולל התיקונים שהוצעו.

יצחק וקנין: מי בעד?

יצחק וקנין: מי נגד?

יצחק וקנין: בעד התקנה – פה אחד

יצחק וקנין: אושר.

חוה ראובני: מועדים לעניין החזר הוצאות.

חוה ראובני: (א) חבר המועצה ובכלל זה יושב ראש המועצה הזכאי להחזר הוצאות כאמור בתקנה 4 יגיש דרישה לתשלום החזר הוצאות בסוף החודש שבו נשא בהוצאה.

חוה ראובני: (ב) בכפוף לאמור בתקנת משנה (א) החזר הוצאות לפי תקנה 4 ישולם לא יאוחר מתום החודש שלאחר החודש שבו נשא בהוצאה.

יצחק וקנין: יש הערות לסעיף הזה?

יצחק וקנין: אין.

יצחק וקנין: אני מצביע על 5.

יצחק וקנין: מי בעד?

יצחק וקנין: מי נגד?

יצחק וקנין: בעד התקנה – פה אחד

יצחק וקנין: אושר.

חוה ראובני: 6.

חוה ראובני: תחילה ותוקף.

חוה ראובני: (א) תחילתה של תקנה 3 ביום כ"ב באייר, התשע"ו (30 במאי 2016) ותוקפה עד יום י"ז בתמוז התשע"ח (30 ביוני 2018).

חוה ראובני: כאן אנחנו מדברים על נושא הגמול המיוחד ליושב-ראש, שהוא מתחילת הכהונה של מרום, שביצע בפועל את העבודה, לפי תקנה 3.

למה אי-אפשר כרגע, במצב הנתון שאנחנו יודעים - אנחנו נמצאים פה בוועדה שיש לה סמכות לתקן דברים תוך כדי תנועה.

למה אי-אפשר לקחת עוד שלושה חודשים ספר כרגע, כדי שהכול יסונכרן בצורה נכונה עם הצעת החוק?

אם כבר, אז כבר, אם אנחנו כבר עושים את זה.

יצחק וקנין: הם אומרים שבסוף החודש זה מסתיים.

אם יהיה החוק.

אם לא יהיה החוק?

מאור לזר: לשאלתך, בעצם המגבלה של תוקף התקנה זה רק לעניין הגמול של היושב-ראש.

מאור לזר: כלומר אם החוק יוארך, התקנות יוארכו אוטומטית לגבי יתר חברי המועצה, ולאחר 30 ביוני יושב-ראש המועצה יקבל גמול כמו יושב-ראש לפי השתתפות בישיבה ולא גמול גלובלי.

עמי רוטמן: כפי שאמרתי, לאור העובדה שהחוק מהותית, לא הסתיימה העבודה שלו, כן מול הממונה על השכר – וכמובן, השר צריך לקדם את זה - כן להוסיף עוד תקופה.

יצחק וקנין: לכן עשינו פיצול בחוק.

עמי רוטמן: השאלה היא גם טכנית, גם מהותית.

עמי רוטמן: כרגע החוק בתוקף עד 30 ביוני, גם החוק עצמו.

עמי רוטמן: האם, נניח, שהם נותנים הסכמה עקרונית, האם הוועדה יכולה להאריך תקנות מעבר למה שהחוק בתוקף היום?

עבד אל חכים חאג' יחיא: תקנות לחוק- -

יצחק וקנין: אין חוק, אז איך יהיו תקנות לחוק הזה?

חוה ראובני: נכון להיום, אי-אפשר.

יצחק וקנין: ודאי.

יצחק וקנין: זה מה שרציתי לומר.

שאלתי.

השכלתי.

חוה ראובני: (ב) על אף האמור בתקנה 3(ג) - אני מזכירה ש-3(ג) זה שצריך בתום כל חודש להגיש דרישת תשלום כתנאי לקבלת הגמול הנוסף – גמול שיושב ראש המועצה זכאי לו לפי תקנות אלה בעד התקופה שמיום כ"ב באייר, התשע"ו (30 במאי 2016) עד ליום פרסומן של תקנות אלה ולא שולם לפני פרסומן, ישולם לא יאוחר מתום החודש שלאחר החודש שבו העביר יושב ראש המועצה דרישת תשלום, ובלבד שדרישת תשלום כאמור תוגש לא יאוחר מתום שלושה חודשים מיום פרסומן של תקנות אלה, וזאת אף אם נסתיימה תקופת תוקפה של תקנה 3 לפי תקנת משנה (א).

חוה ראובני: הווה אומר, שכעת מיום שהתקנות הללו מתפרסמות, יש ליושב-ראש שלושה חודשים להגיש דרישת תשלום לגבי תקופת העבר, מ-30 במאי 2016, גם אם זה קורה אחרי שהתקנות האלה מסתיימות, ואז לפי דרישה כזו, ישולם לו הגמול על שנתיים וחודש, 25 חודשים שחלפו.

יצחק וקנין: הערות?

יצחק וקנין: אין.

יצחק וקנין: מי בעד 6?

יצחק וקנין: מי נגד?

יצחק וקנין: בעד התקנה – פה אחד

יצחק וקנין: אושר.

נעמה דניאל: אבקש לקבל את הנוסח המתוקן.

חוה ראובני: ברור.

יצחק וקנין: תודה רבה, הישיבה נעולה.